Tshwane vereffen Eskom-rekening(Argieffoto) Na ŉ gestoei tussen Eskom en die Tshwane-metroraad oor uitstaande skuld het die metroraad Donderdag bevestig dat hy meer as R876 miljoen aan die kragvoorsiener betaal het. Nou hoop die metroraad dat Eskom die inwoners van Tshwane van “konstante en betroubare krag” kan voorsien. We can confirm that we paid @Eskom_SA an ammount of R876,296,947.97 today at 10:24:08. We hope that the power utility will provide the people of @CityTshwane with constant and reliable power supply. — City of Tshwane (@CityTshwane) July 7, 2022 Eskom stel die afgelope ruk verskillende fases van beurtkrag in wat Suid-Afrikaners daagliks ure lank in duisternis dompel. Eskom het Maandag gesê dat die munisipaliteit teen 17 Junie sy skuld moes vereffen het. Die metro het egter net R10 miljoen op 23 Junie betaal, en R20 miljoen ’n week later. Tshwane het ook gevra vir ŉ ooreenkoms waarvolgens die metro die geld op gereelde intervalle kan afbetaal. Eskom wou nie bes nie gee nie en het gesê uit al agt metrogebiede in die land is Tshwane die enigste wat sy rekening ongereeld betaal. Die rekening is volgens Tshwane nou op datum. Eskom het egter nog nie ŉ navraag – oor bevestiging dat hy wel die betaling ontvang het – beantwoord nie. Nadat Tshwane sy skuld aan Eskom betaal het, het hy ook aangekondig dat hy die krag na ŉ kantoor van die Passasierspooragentskap (Prasa) in die stad weens agterstallige betaling van sowat R11,9 miljoen afgesny het. Die stad het vroeër vanjaar met ŉ groot veldtog begin om miljoene rande in agterstallige skuld van verbruikers, talle van hulle groot staatsdepartemente, in te vorder.